31994L0054
L 300/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 94/54/ЕО НА КОМИСИЯТА
от 18 ноември 1994 година
относно задължителното обозначаване върху етикета на някои храни на сведения, освен тези, предвидени в Директива 79/112/ЕИО на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 79/112/ЕИО на Съвета от 18 декември 1978 г. за сближаване на законодателствата на държавите-членки относно етикетирането, представянето и рекламирането на храните (1), последно изменена с Директива 93/102/ЕО на Комисията (2), и по-специално член 4, параграф 2 от нея,
като има предвид, че поради обхвата и последиците от тези действия, мерките на Общността, предвидени в настоящата директива, са не само необходими, но и задължителни за осъществяване на поставените цели; като има предвид, че тези цели не могат да бъдат постигнати поотделно от държавите-членки; като има предвид, че от друга страна, тяхното постигане на общностно равнище вече е предвидено от Директива 79/112/ЕИО;
като има предвид, че за да се осигури на потребителите точна информираност, е необходимо да се предвидят, за някои определени храни, задължителни сведения, допълващи тези, предвидени в член 3 от Директива 79/112/ЕИО;
като има предвид по-специално, че използваните газове за опаковането на някои храни не трябва да се считат за съставки по смисъла на член 6, параграф 1 от Директива 79/112/ЕИО и следователно не трябва да фигурират върху етикета в списъка на съставките;
като има предвид, въпреки това, че потребителят трябва да бъде информиран за използването на такива газове, доколкото подобна информация му позволява да разбере защо храната, която купува, има по-дълъг срок на годност, отколкото други подобни продукти, опаковани по различен начин;
като има предвид, че за да се избегне създаване на нови пречки пред търговията заради мерки, предприети едностранно от държавите-членки, е необходимо да се приемат разпоредби на Общността в тази област;
като има предвид, че в съответствие с процедурата по член 17 от Директива 79/112/ЕИО настоящата директива е била предоставена на Постоянния комитет по храните, който не е изразил становище; като има предвид, че съгласно същата тази процедура Комисията е предоставила на Съвета предложение относно мерките, които трябва да се вземат;
като има предвид, че тъй като Съветът не е приел никакви мерки до изтичането на тримесечния срок, който му е бил даден, предложените мерки следва да се приемат от Комисията,
ПРИЕ НАСТОЯЩАТА ДИРЕКТИВА:
Член 1
Без да се засягат разпоредбите на член 3 от Директива 79/112/ЕИО, етикетирането на храните, посочени в приложението към настоящата директива, съдържа допълнителни сведения така, както е предвидено в посоченото приложение.
Член 2
Държавите-членки изменят, ако е необходимо, своите законови, подзаконови и административни разпоредби преди 30 юни 1995 г., така че:
-
да се позволи търговията с продукти, съобразени с настоящата директива най-късно на 1 юли 1995 г.,
-
да се забрани търговията с продукти, които не са съобразени с настоящата директива от 1 януари 1997 г.; въпреки това търговията с продуктите, пуснати на пазара или етикетирани преди тази дата и несъобразени с настоящата директива, може да продължи до изчерпване на складовата наличност.
Те информират незабавно Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът за позоваване се определят от държавите-членки.
Член 3
Настоящата директива влиза в сила на двадесетия ден след публикуването ѝ в Официален вестник на Европейските общности.
Съставено в Брюксел на 18 ноември 1994 година.